Twee sterf toe ligte vliegtuig neerstortFoto: Netcare 011 Twee mans is Saterdagmiddag dood toe die ligte vliegtuig waarin hulle was in Hilton in die KwaZulu-Natalse Middellande neergestort het. Volgens Shawn Herbst, woordvoerder van Netcare 911, het paramedici omstreeks 12:30 gereageer op berigte van ŉ vliegtuigongeluk. “Die vlieënier en passasier is op die toneel dood verklaar,” het Herbst gesê. Kabelo Ledwaba, woordvoerder van die Burgerlugvaartowerheid, het gesê ondersoekers is reeds na die toneel gestuur om inligting bymekaar te maak wat sal help om die oorsaak van die ongeluk te bepaal. Die vliegtuig, ŉ Bushbaby, het glo neergestort kort nadat dit van die Eva-vliegveld opgestyg het op pad na die Umkomaas-vliegveld aan die Suidkus. Volgens Ledwaba sal die fase waarin bewyse versamel word rakende die ongeluk die omvang van die ondersoek definieer, sowel as die verwagte tydsraamwerk vir die voltooiing van ŉ finale verslag. ŉ Voorlopige verslag oor die ongeluk sal binne 30 dae uitgereik word.